A szeretetszolgálatról szóló gyülekezeti vonatkozású és egyházkerületi jellegű cikkek szintén folyamatosan helyet kapnak a lapban. Kiemelésre méltó Kovács István sorozata a diakóniáról és az erdélyi diakonisszákról (2002–2003). Mozgósító célzatú tudósítások jelennek meg az egyház által kezdeményezett jótékonysági gyűjtésekről: a délszláv háború idején a délvidéki reformátusoknak (1994), a Nyárád-mente árvízkárosultjainak (1998), a kárpátaljai árvíz károsultjainak (Tiszabökény, 1999), a ruandai polgárháború áldozatainak a megsegítésére (1995), a HEKS 50 éves fennállása alkalmából a csernobili atomkatasztrófa nyomán károsult gyermekek felkarolására (1998) stb.